Source: http://watson.sk/index.php?option=com_content&view=article&id=3758
Timestamp: 2018-09-23 07:26:23+00:00
Document Index: 6355922

Matched Legal Cases: ['§ 47', '§ 47', '§ 7', '§ 8', '§ 7', '§ 8', '§ 22', '§ 7', '§ 10', '§ 47', '§ 47']

Oficiálne stanovisko futbalového klubu k zisteniam hlavného kontrolóra mesta
Oto Psenak 2018-07-02 1,585
Na poslednom zasadnutí mestského zastupiteľstva bola prerokovaná správa hlavného kontrolóra o vyúčtovaní dotácií poskytnutých FKM. V správe sa hovorí o nezrovnlostiach, ktoré futbalový klub vo svojom stanovisku z 2. júla popiera. Žiaľ kľúčové zistenie poprieť nevedel: Futbalový klub mesta Nové Zámky je dlhodobo v nepriaznivej finančnej situácii. Opodstatnené sú nároky niektorých bývalých, či súčasných hráčov, trénerov ako aj dodávateľov a inštitúcií. Z nášho pohľadu je na činnosti tohoto občianskeho združenia pochybné i to, že nezverejňuje svoje výročné správy ani výsledky hospodárenia, pritom je každoročne dotované z mestského rozpočtu desiatkami tisíc Eur. Nikto nevie zistiť koľko z peňazí šlo na mládežnícky futbal, napriek tomu peniaze pravidelne putujú do klubu, v správnej rade ktorej konšpiruje podľa nepotvrdených správ až 5 členov zastupiteľstva na čele s primátorom...
Správa hlavného kontrolóra: II. Futbalový klub mesta Nové Zámky
Dotácia pre toto občianske združenie pozostáva v podstate z dvoch foriem. Prvá časť dotácie vo výške 78.500,00 € je klasickou dotáciou na činnosť, ktorá bola schválená mestským zastupiteľstvom. Druhá časť vychádza zo zmluvy o nájme nehnuteľnosti č.8A/2009 (predmetom zmluvy je areál futbalového štadióna L. Gancznera) medzi mestom a FKM. Na základe tejto zmluvy poskytuje mesto klubu dotáciu na prevádzku futbalového štadióna vo výške 23. 249,00 €/rok. Okrem toho mu poskytuje aj čiastku vo výške ročného nájomného t.j. 9.114,00 €, čo sa vzájomne započítava. Vyúčtovanie dotácie bolo predkladané polročne. Zvlášť za činnosť a zvlášť za prevádzku futbalového štadióna.
Dotácia na prevádzku futbalového štadióna bola zúčtovaná až na štyrikrát . Za prvý polrok 2017, za druhý polrok 2017 a doplnením chýbajúcich dokladov dňa 05.03.2018 a 20.03.2018. Kontrolou bolo zistené, že napriek pravidelnému príjmu (od mesta) na prevádzkové náklady, sa opakovalo oneskorené uhrádzanie faktúr od dodávateľov energií (na faktúrach figuruje upomienka už aj s úrokom z omeškania platby). Po vyúčtovaní dotácie na prevádzkové náklady finančný odbor vyhotovil návrh správy z Administratívnej kontroly, kde sa o. i. uvádza nedostatok „ nepredložené úhrady faktúr za stavebné práce„. Tieto úhrady predložené neboli, k zúčtovaniu boli doložené ďalšie nové doklady. Faktúry vystavené dodávateľom sú pri tom už vystavené v mesiaci marec 2017. Ale až 28.08.2017 FKM žiada o dotáciu na stavebné práce z dôvodu tzv. havarijného stavu, pritom zmluva z roku 2009 v článku 4 bod 1 uvádza povinnosť nájomcu „bez zbytočného odkladu oznámiť prenajímateľovi potrebu opráv“.
Dotáciu na činnosť ( poskytnutá dotácia 78 500,00 €) kontrolovaný subjekt zúčtoval na trikrát. Zúčtovanie za I. polrok predložil až 02.08.2018, čo bolo v rozpore s platným VZN. Rovnako neskoro predložil aj zúčtovanie za II. polrok (dňa 19.02.2018, pritom termín bol do 31.01.2018). Dodatočne potom doložil ešte dňa 05.03.2018 doplnenie zúčtovania, obsahujúce doklady, ktoré však v plnom rozsahu stále všetky nespĺňali preukázateľnosť. Predovšetkým išlo o nedostatočné preukázanie opodstatnenia vyplatených odmien hráčom a trénerom.
FKM mal zúčtovať sumu 104.666,67 € (100%). Deklaroval zúčtovanie sumy celkom 111 711,50 €. Kontrolou bolo preukázané zúčtovanie (akceptovateľné pri zúčtovaní tej časti dotácie, ktoré poskytlo mesto) v sume 83.049,63 € (aj po zohľadnení nami vyžiadaných a následne dodatočne zaslaných trénerských zmlúv emailom, čo predstavuje čiastku 6 450,00 €). Z uvedeného vyplýva, že pred zaslaním vyžiadaných zmlúv, do zúčtovania dotácie 78 500,00 € chýbala čiastka 1 900,37 € (78500,00 - 76599,63). Na toto FKM v administratívnej kontrole nebol upozornený.
Vzhľadom na problémy, ktoré mal FKM pri zúčtovaní poskytnutých dotácií, ako aj z dôvodu rôznych nedostatkov zistených pri kontrole predložených dokladov (chýbajúce zmluvy s hráčmi a trénermi, úhrada ich odmien cez VPD, ktoré nemali často všetky náležitosti vyplývajúce zo zákona o účtovníctve, uhrádzanie odmien hráčom bez zmluvy, resp. v rozpore s § 47 ods. 6 zákona č.440/2015 Z. z. o športe, ...) sme si od FKM vyžiadali aj knihu faktúr, bankové výpisy a pokladničnú knihu. Nakoľko príjem z verejných prostriedkov v roku 2017 u nich presiahol 100 tis. €, sú povinný mať riadnu účtovnú závierku a výročnú správu overenú audítorom. Z uvedeného dôvodu sme tieto podklady od nich tiež žiadali. Nakoľko, však požiadali Daňový úrad Nové Zámky o odklad do 30.06.2018, neboli tieto podklady ešte hotové. Naviac, pani účtovníčka sa vyjadrila v tom zmysle, že ešte neobdržala ani všetky podklady od štatutára klubu, preto nemá vykonanú ani inventarizáciu jednotlivých účtov.
K zúčtovaniu dotácie na činnosť v sume 78 500,00 € boli predložené aj Zmluvy o amatérskom vykonávaní športu (ďalej len ,,ZAVŠ“). Kontrolou bolo zistené, že niektoré dohodnuté a vyplatené odmeny hráčov sú nad rámec § 47 ods. 6 zákona č.440/2015 Z. z. o športe ktorý, znie : „Ak je zmluva o amatérskom vykonávaní športu odplatná, športovec vykonáva šport ako inú samostatnú zárobkovú činnosť. Výška odmeny športovca nesmie byť vyššia, ako je minimálna mzda“. Minimálna mzda v r. 2017 bola vo výške 435,00 €/mesiac. Vzhľadom na uvedené zákonné ustanovenie neboli akceptované odmeny pre hráčov, vyplatené nad rámec zákona. Ďalej bolo zistené, že ZAVŠ s jedným hráčom bola uzatvorená dňa 11.09.2017 s odkazom, že „zmluva nadobúda platnosť a účinnosť dňom 01.03.2017“. V zmluve sa FKM zaväzuje vyplácať hráčovi odmenu vo výške 600,00 € mesačne. Odmena je splatná do 20-teho dňa nasledujúceho mesiaca po mesiaci, v ktorom pre FKM zabezpečoval výkon svojej činnosti. K zúčtovaniu boli doložené VPD o náhradách a prémiách vyplatené tomuto hráčovi za mesiac január až jún 2017 v celkovej sume 4 000,00 €. Vzhľadom na uvedené, takto vyplatené odmeny a prémie neboli do zúčtovania dotácie poskytnuté mestom (78 500,00 €) akceptované.
Pri kontrole vyplácania náhrad bolo zistené, že niektoré náhrady za apríl 2017 boli vyplácané v mesiaci august, niektoré náhrady za mesiac máj 2017 boli vyplácané v októbri a niektoré náhrady za mesiac august aj v mesiaci november 2017. Všetky náhrady boli vyplácané v hotovosti len v jednom prípade bol realizovaný priamy vklad na účet hráča.
K zúčtovaniu boli doložené VPD o odmenách hráčov a trénerov, ku ktorým v 10-tich prípadoch nebola doložená zmluva. Z tohto dôvodu tieto platby neboli uznané ako oprávnené. Boli aj také prípady pri trénerských zmluvách, že absentovala suma odmeny (mesačného paušálneho príspevku, ktorý mal byť splatný vždy do posledného dňa nasledujúceho mesiaca). I napriek tejto skutočnosti boli priložené VPD o odmenách trénerov, ktoré nemali podložené podpísanými zmluvami. Na základe rokovania so štatutárnym zástupcom FKM dňa 23.05.2018 na ÚHK bolo emailom doručených sedem zmlúv o spolupráci a výkone trénerskej činnosti. Päť zmlúv bolo duplicitných t. j. tieto zmluvy boli pôvodne doložené k zúčtovaniu, no neobsahovali dohodnutú náhradu (odmenu). V zmluvách takto dodatočne zaslaných už odmena bola uvedená. Dve zmluvy s trénermi boli nové t. j. neboli súčasťou pôvodného zúčtovania. Aj takto zaslané zmluvy boli dodatočne akceptované do zúčtovania.
V roku 2017 vykonávali trénerskú činnosť 12 tréneri, z ktorých v štyroch prípadoch neboli zmluvy s trénerom doložené. Podľa uzavretých zmlúv FKM dĺžil trénerom k 31.12.2017 sumu cca 8 300,00 €. Na druhej strane, trénerom u ktorých zmluvy predložené neboli FKM vyplatil náhrady (odmeny) vo výške cca 6 000,00 € .
Pri kontrole VPD ako i zmlúv s hráčmi boli vizuálnou komparáciou zistené značné rozdiely v podpisoch na týchto dokladoch. Na tomto základe vznikli isté pochybnosti o pravosti podpisov na niektorých predložených zmluvách. Pri overovaní podpisov na zmluvách s vybranými piatimi hráčmi nám všetci potvrdili, že oni tieto zmluvy nepodpisovali. Z toho vyplýva, že minimálne v týchto prípadoch boli zmluvy vyhotovené iba účelovo resp. dodatočne, t. j. bez originálneho – vlastného podpisu oprávnenej osoby. V jednom prípade dokonca bývalý hráč prezentoval stanovisko, že predmetnú čiastku, uvedenú na VPD č.217150279 zo dňa 04.05.2017 so sumou 350,00 €, neprebral.
Všetky odmeny a prémie vyplatené hráčom v kontrolovanom období, na ktoré boli vystavené VPD boli zaevidované v pokladničnej knihe. V niektorých prípadoch evidencia v pokladničnej knihe sa nezhodovala so sumou na VPD napr. dňa 09.06.2017 náhrady za apríl pokladničná kniha uvádza sumu 804,00 € a predložené zúčtovanie FKM sumu 670,00 €; dňa 01.08.2017 pri náhrade za apríl v sume 200,00 € pokladničná kniha uvádza iné meno, ako je predložené v zúčtovaní.
Z predloženej pokladničnej knihy bolo zistené, že v knihe boli zaevidované zostatky v záporných hodnotách až v sume - 11 096,00 € ( napr. dňa 17.07.2017 ). Tieto záporné hodnoty boli evidované aj v dlhšom časovom období, a to od 21.05.2017 až do 28.09.2017. V pokladni nemôže byť zostatok finančných prostriedkov mínusový. Ak sa v pokladni nenachádzajú peniaze, nie je možné z nej niečo uhrádzať. Napriek tomu úhrady boli vykonávané (napr: VPD 217150400 zo dňa 16.06.2017 na sumu 350,00 €; VPD zo dňa 06.09.2017 suma 1 683,00 €, č. v pokl. knihe 217150548) Ak sa tak stalo, a v hotovosti sa úhrady vykonávali, potom FKM nemal správne zaevidované a zaúčtované všetky príjmy. Minimálne tu došlo k porušenia § 7 a § 8 zákona č.431/2002 Z. z. o účtovníctve.
Opis zistených nedostatkov :
1. FKM mal zúčtovať sumu 104 666,67 € (100%) . Deklaroval zúčtovanie sumy 111 711,50 €. Kontrolou bolo preukázané zúčtovanie dotácie (akceptovateľné pri zúčtovaní tej časti dotácie, ktorú poskytlo mesto) v sume 83 049,63 € (aj po zohľadnení nami vyžiadaných a následne dodatočne zaslaných trénerských zmlúv emailom, čo predstavuje čiastku 6 450,00 €). Z uvedeného vyplýva, že pred zaslaním vyžiadaných zmlúv do zúčtovania dotácie 78 500,00 € chýbala čiastka 1 900,37 € (78500-76599,63). Na toto FKM v administratívnej kontrole nebol upozornený.
2. Kontrolou nebol uznaný VPD zo dňa 10.08.2017 v sume 100,00 €, ktorá mala byť vyplatená masérovi. K VPD nebol doložený doklad z elektronickej pokladne, ani PPD. Doklad nebol číselne označený. Pri vystavených VPD sa tento nedostatok opakoval viackrát (VPD z 13.11.2017, LED žiarovky, suma 279,20; VPD z 03.08.2017, náhrady hráčovi za jún, suma 150,00 €)
3. Vyššie uvedené nedostatky v zmluvách neboli vytknuté v ZFK ani v Návrhu správy z AFK. Chýba tiež preukázanie doručenia Návrhu správy žiadateľovi dotácie.
Návrh odporúčaní, opatrení kontrolného orgánu:
1. Aktualizovať vzorovú žiadosť o poskytnutie dotácií z rozpočtu mesta Nové Zámky na intranete mesta tak, aby chronologicky obsahovala všetky požadované náležitosti v zmysle § 7 odsek 3 VZN č. 9/2017 uvedenými pod písm. a) až w) ako aj kolónku na vyjadrenie v zmysle ods. 4.
2. Prijať opatrenie, aby sa pri neúplných žiadostiach o dotáciu dôsledne písomne postupovalo v zmysle § 8 VZN č. 9/2017.
3. Prijať opatrenie, aby sa v žiadostiach a následne aj v podpísaných zmluvách správne rozlišovalo, či ide o dotáciu na činnosť, či prevádzku, alebo ide o dotáciu na akciu, podujatie, prípadne, že ide o projekt ohraničený časovým intervalom (nie ročným). Výsledkom by malo byť jednoznačné určenie, či je možné žiadateľovi dať dotáciu maximálne do výšky 85%, alebo iba do výšky 75% oprávnených výdavkov.
4. Prijať opatrenie, aby sa administratívna finančná kontrola robila dôsledne. Pri zistených nedostatkov postupovať v súlade s ods. 3) § 22 zákona č. 357/2015 Z. z. o finančnej kontrole .... (najprv návrh správy, až potom samotná správa).
5. Prijať opatrenia - metodické usmernenie, návod, či pomôcku na jednoznačné usmernenie procesu zúčtovania dotácie pre subjekt, ktorý je povinný dotáciu zúčtovať (spôsob výpočtu minimálnej výšky výdavkov pri zúčtovaní dotácie, aké doklady sú akceptovateľné, aké náležitosti musia mať, akceptovateľnosť dokladov z pohľadu časového, ....).
6. Prijať opatrenie, ktorým sa jednoznačne určí kedy a v akom rozsahu sa budú akceptovať výdavky na služobné cesty vykonané súkromným motorovým vozidlom, ako aj výdavky na súkromné telefóny, pokiaľ sú hradené z poskytnutej dotácie.
7. Ak sa výdavok odvíja od zmluvy, prijať opatrenie, ktorým sa zabezpečí predkladanie príslušných zmlúv (nájomných, pracovných, hráčskych, ....).
8. V nadväznosti na vyššie uvedený popis, odporúčame, aby príslušný odbor MsÚ vykonal kontrolu na mieste a žiadal, aby FKM racionálne zdôvodnil a vysvetlil nezrovnalosti popísané v texte (zúčtovanie dotácie aj platbami vyplácanými v hotovosti z pokladne s mínusovým zostatkom, vyplácanie finančných čiastok hráčom a trénerom bez právneho titulu, ...).
Námietky kontrolovaného subjektu: Námietky boli podané listom zo dňa 08.06.2018 (viď. príloha č. l ). Námietky boli bezpredmetné, preto neboli akceptované, okrem lehôt na prijatie opatrení a predloženia písomného zoznamu splnených opatrení (viď. príloha č. 2).
Informácia o predmete kontroly:
Podľa schváleného uznesenia Mestského zastupiteľstva č.314/110618, bola dňa 13.06.2018 so začiatkom o 14:00 hod. na základe poverenia HK č. 11/2018 začatá kontrola v subjekte: Mesto – Mestský úrad, Hlavné námestie 10, Nové Zámky. Predmetom kontroly bola kontrola dodržiavania príslušného všeobecne záväzného nariadenia v súvislosti so zúčtovaním pridelených dotácií Futbalovému klubu mesta Nové Zámky s rozpočtom mesta za roky 2017 a 2018 v zmysle uznesenia zo dňa 11.06.2018. Nakoľko zúčtovanie dotácie FKM za rok 2017 už raz bolo kontrolované pri kontrole vybraných účelových dotácií poskytnutých v roku 2017, ide tu v podstate o duplicitnú kontrolu.
Úlohou bolo na základe kontroly jednotlivých dokladov zistiť ich súlad s platnými právnymi predpismi a príslušnými internými normami. Zároveň išlo aj o preverenie správnosti postupu príslušných pracovníkov MsÚ pri celom procese poskytovania a zúčtovania dotácií. To znamená kontrolu úplnosti žiadostí, kontrolu zmlúv o poskytnutí dotácií, kontrolu platobných príkazov, až po kontrolu správnosti zúčtovania vyplatených dotácií.
Kontrola bola rozdelená do dvoch častí:
I. Spisový obal Futbalového klubu mesta Nové Zámky ( ďalej len „FKM“) za rok 2017
II. Spisový obal Futbalového klubu mesta Nové Zámky ( ďalej len „FKM“) za rok 2018
Poskytovanie dotácií sa v roku 2017 riadilo dvoma všeobecne záväznými nariadeniami mesta Nové Zámky. Od 08.10.2016 do 30.12.2017 to bolo VZN č. 10/2016. Dňa 31.12.2017 nadobudlo účinnosť VZN č. 9/2017.
Žiadateľ je povinný predložiť svoju žiadosť o poskytnutie prostriedkov z rozpočtu mesta Nové Zámky ( ďalej len ,,žiadosť o dotáciu“ ) v dvoch vyhotoveniach do 31.10. bežného roka pre nasledujúci kalendárny rok. Písomná žiadosť obsahuje najmä náležitosti uvedené v § 7 bod 3 písm. a) až w) VZN. Poskytnutú dotáciu je možné použiť iba v rámci rozpočtového roka, v ktorom bolo poskytnutie dotácie schválené. Podmienky zúčtovania upravuje ustanovenie § 10 VZN. Dotácie na realizáciu projektu/akcie/ podujatia sa zúčtovávali podľa predchádzajúceho VZN do 30 dní po ukončení termínu akcie. Dotácie na činnosť sa mali zúčtovať polročne, a to za prvý polrok do 31.07. príslušného roka a za druhý polrok do 31 dní po ukončení roka.
Zúčtovanie dotácie za rok 2017 sa podľa nového VZN č.9/2017 účinného od 31.12.2017 pri dotácii poskytnutej na realizáciu projektu / akcie / podujatia predloží žiadateľom do 31 dní po ukončení termínu akcie. Zúčtovanie dotácie poskytnutej na činnosť alebo prevádzku predloží žiadateľ do 31 dní po skončení roka, na ktorý bola dotácia poskytnutá.
I. Futbalový klub mesta Nové Zámky - rok 2017
Prvá žiadosť o poskytnutie prostriedkov z rozpočtu mesta na rok 2017 bola podaná dňa 28.10.2016. Občianske združenie v nej uvádza požadovanú sumu dotácie 150 000,00 €. Uznesením MsZ č. 146/150217 bola schválená výška dotácie v sume 36 000,00 € a ďalším uznesením č MsZ č.160/260417 v sume 13 000,00 €.
Dňa 31.08.2017 FKM žiadalo navýšiť dotáciu na činnosť pre obdobie roku 2017 o sumu 35 000,00 €. Následne uznesením MsZ č. 223/190917 bola schválená pre FKM dotácia vo výške 29 500,00 €.
Občianske združenie FKM dostalo na rok 2017 dotáciu na činnosť vo výške 78.500,00 €.
Vyúčtovanie dotácie na činnosť bolo predkladané polročne. Dotáciu na činnosť kontrolovaný subjekt zúčtoval na trikrát. Zúčtovanie za I. polrok predložil až 02.08.2018, čo bolo v rozpore s platným VZN. Rovnako neskoro predložil aj zúčtovanie za II. polrok (dňa 19.02.2018, pritom termín bol do 31.01.2018), čo bolo rovnako v rozpore s platným VZN. Dodatočne potom doložil ešte dňa 05.03.2018 doplnenie zúčtovania, obsahujúce doklady, ktoré však v plnom rozsahu stále všetky nespĺňali preukázateľnosť. Predovšetkým išlo o nedostatočné preukázanie opodstatnenia vyplatených odmien hráčom a trénerom.
FKM mal zúčtovať sumu 104.666,67 € (100%). Deklaroval zúčtovanie sumy celkom 111 711,50 €. Kontrolou bolo preukázané zúčtovanie 76 599,63 €. Po zohľadnení vyžiadaných a následne dodatočne zaslaných trénerských zmlúv emailom (čo predstavuje čiastku 6 450,00 €) bolo akceptované zúčtovanie dotácie v sume 83.049,63 €. Z uvedeného vyplýva, že pred zaslaním vyžiadaných zmlúv (v máji 2018), do zúčtovania dotácie 78 500,00 € chýbala čiastka 1 900,37 € (78500,00 - 76599,63). Na toto FKM v administratívnej kontrole nebol upozornený.
Vzhľadom na problémy, ktoré mal FKM pri zúčtovaní poskytnutých dotácií, ako aj z dôvodu rôznych nedostatkov zistených pri kontrole predložených dokladov (chýbajúce zmluvy s hráčmi a trénermi, úhrada ich odmien výdavkovým pokladničným dokladom (ďalej len ,,VPD“), ktoré nemali často všetky náležitosti vyplývajúce zo zákona o účtovníctve, uhrádzanie odmien hráčom bez zmluvy, resp. v rozpore s § 47 ods. 6 zákona č.440/2015 Z. z. o športe, ...) sme si od FKM vyžiadali okrem chýbajúcich dokladov aj knihu faktúr, bankové výpisy a pokladničnú knihu a inventarizáciu účtov.
Nakoľko, však občianske združenie FKM požiadalo Daňový úrad Nové Zámky o odklad do 30.06.2018, nebola podľa pani účtovníčky inventarizácia jednotlivých účtov ešte vykonaná.
K zúčtovaniu dotácie na činnosť v sume 78 500,00 € boli predložené aj Zmluvy o amatérskom vykonávaní športu (ďalej len ,,ZAVŠ“). Kontrolou bolo zistené, že niektoré dohodnuté a vyplatené odmeny hráčov sú nad rámec § 47 ods. 6 zákona č.440/2015 Z. z. o športe ktorý, znie : „Ak je zmluva o amatérskom vykonávaní športu odplatná, športovec vykonáva šport ako inú samostatnú zárobkovú činnosť. Výška odmeny športovca nesmie byť vyššia, ako je minimálna mzda“. Minimálna mzda v r. 2017 bola vo výške 435,00 €/mesiac. Vzhľadom na uvedené zákonné ustanovenie neboli akceptované odmeny pre hráčov, vyplatené nad rámec zákona. Ďalej bolo zistené, že ZAVŠ s jedným hráčom bola uzatvorená dňa 11.09.2017 s odkazom, že „zmluva nadobúda platnosť a účinnosť dňom 01.03.2017“. V zmluve sa FKM zaväzuje vyplácať hráčovi odmenu vo výške 600,00 € mesačne. Odmena je splatná do 20-teho dňa nasledujúceho mesiaca po mesiaci, v ktorom pre FKM zabezpečoval výkon svojej činnosti. K zúčtovaniu boli doložené VPD o náhradách a prémiách vyplatené tomuto hráčovi za mesiac január až jún 2017 v celkovej sume 4 000,00 €.
Takto vyplatené odmeny a prémie boli akceptované finančným odborom MsÚ, ale vzhľadom na uvedené, neboli do zúčtovania dotácie poskytnuté mestom (78 500,00 €) nami akceptované. Pri kontrole vyplácania náhrad bolo zistené, že všetky náhrady boli vyplácané v hotovosti, len v jednom prípade bol realizovaný priamy vklad na účet hráča.
K zúčtovaniu boli doložené VPD o odmenách hráčov a trénerov, ku ktorým v 10-tich prípadoch nebola doložená zmluva. Z tohto dôvodu tieto platby neboli našou kontrolou uznané ako oprávnené. Boli aj také prípady pri trénerských zmluvách, že absentovala suma odmeny (mesačného paušálneho príspevku, ktorý mal byť splatný vždy do posledného dňa nasledujúceho mesiaca). I napriek tejto skutočnosti boli priložené VPD o odmenách trénerov, ktoré nemali podložené podpísanými zmluvami. Na základe rokovania so štatutárnym zástupcom FKM dňa 23.05.2018 bolo na ÚHK emailom doručených sedem zmlúv o spolupráci a výkone trénerskej činnosti. Päť zmlúv bolo duplicitných (t. j. zmluvy boli doložené k zúčtovaniu, no neobsahovali dohodnutú náhradu). V zmluvách dodatočne zaslaných už odmena bola uvedená. Dve zmluvy s trénermi boli nové t. j. neboli súčasťou pôvodného zúčtovania. Aj takto zaslané zmluvy boli dodatočne akceptované do zúčtovania.
Všetky odmeny a prémie vyplatené hráčom v kontrolovanom období, na ktoré boli vystavené VPD boli zaevidované v pokladničnej knihe. V niektorých prípadoch evidencia v pokladničnej knihe sa nezhodovala so sumou na VPD napr. dňa 09.06.2017 náhrady za apríl pokladničná kniha uvádza sumu 804,00 € a predložené zúčtovanie FKM sumu 670,00 €; dňa 01.08.2017 VPD pri náhrade za apríl v sume 200,00 € pokladničná kniha uvádza iné meno, ako je predložené v zúčtovaní.
II. Futbalový klub mesta Nové Zámky - rok 2018
Na rok 2018 požiadalo občianske združenie FKM o o poskytnutie prostriedkov z rozpočtu mesta Nové Zámky na prevádzku a činnosť vo výške 187 500,00 €. Návrh komisie na schválenie dotácie vo výške 36 000,00 € bol schválený Uznesením MsZ č.281/280218 v bode E/ prerozdelenie finančných prostriedkov na účelové dotácie na rok 2018 pre oblasť športu.
Zúčtovanie dotácie za rok 2018 sa riadi podľa nového VZN č.9/2017 účinného od 31.12.2017. Pri dotácii poskytnutej na činnosť alebo prevádzku predloží žiadateľ zúčtovanie do 31 dní po skončení roka, na ktorý bola dotácia poskytnutá. To znamená, že dotácia na rok 2018 má byť zúčtovaná do 31.01.2019.
1. FKM mal zúčtovať sumu 104 666,67 € (100%) . Deklaroval zúčtovanie sumy 111 711,50 €. Kontrolou bolo preukázané zúčtovanie 76599,63 €. Po zohľadnení nami vyžiadaných a následne dodatočne zaslaných trénerských zmlúv emailom (v sume 6 450,00 €), bolo akceptované zúčtovanie dotácie v sume 83.049,63 €. Z uvedeného vyplýva, že pred zaslaním vyžiadaných zmlúv, do zúčtovania dotácie 78 500,00 € chýbala čiastka 1 900,37 € (78500,00 - 76599,63). Na toto FKM v administratívnej kontrole nebol upozornený.
2. Kontrolou nebol uznaný VPD zo dňa 10.08.2017 v sume 100,00 €, ktorá mala byť vyplatená masérovi. K VPD nebol doložený doklad z elektronickej pokladne, ani PPD. Doklad nebol číselne označený. Neočíslovanie vystavených VPD sa opakovalo viackrát (VPD z 13.11.2017, LED žiarovky, suma 279,20; VPD z 03.08.2017, náhrady hráčovi za jún, suma 150,00 €). Pritom zmluva o poskytnutí dotácie z rozpočtu mesta v článku 3 v bode 3.2 uvádza: ,,Účtovné doklady musia mať náležitosti, ktoré určuje zákon č.431/2002 Z. z. o účtovníctve, ako aj prílohy k účtovným dokladom.“
3. Vyššie uvedené nedostatky v zmluvách neboli vytknuté v ZFK ani v Návrhu správy z AFK. Chýba tiež preukázanie doručenia Návrhu správy žiadateľovi o poskytnutie prostriedkov z rozpočtu mesta Nové Zámky.
Stanovisko futbalového klubu - Oficiálne stanovisko k nepravdivým a zavádzajúcim tvrdeniam hlavného kontrolóra mesta (02. júl 2018)
Na zasadnutí mestského zastupiteľstva dňa 27.06.2018 bola hlavným kontrolórom mesta Nové Zámky Ing. Štefanom Rovňaníkom predložená "Správa o výsledkoch kontrolnej činnosti Útvaru hlavného kontrolóra mesta Nové Zámky za obdobie od 01.04.2018 do 20.06.2018". V časti týkajúcej sa FKM Nové Zámky boli uvedené absolútne nepravdivé tvrdenia, neodborné a zavádzajúce závery. Nakoľko boli závažným spôsobom ohrozené česť a meno nášho subjektu rozhodli sme sa zaujať toto stanovisko.
1. Kontrolór vo svojej správe uvádza nasledovné: "V jednom prípade dokonca hráč prezentoval stanovisko, že predmetnú čiastku uvedenú na VPD č. 21750279 zo dňa 04.05.2017 so sumou 350,-Eur, neprebral."
Vyjadrenie: Jedná sa o úhradu náhrad za výkon športovej činnosti v mesiaci marec 2017, ktorá bola bývalému hráčovi M. L. v sume 350,-Eur riadne vyplatená do vlastných rúk dňa 04.05.2017, čo vlastnoručným podpisom aj potvrdil. Podľa tvrdenia hráča, nikdy nerozprával s kontrolórom, nikdy sa ho nikto nedotazoval na akúkoľvek platbu, osobu s priezviskom Rovňaník nepozná a nikdy sa s ním osobne nestretol, nevie o koho sa jedná (!!!). Prevzatie uvedenej sumy v plnom rozsahu potvrdzuje.
2. Kontrolór vo svojej správe spochybňuje reálne vykonanie úhrad prostredníctvom výdavkových pokladničných dokladov č. 21715400 zo dňa 16.06.2017 na sumu 350,-Eur a č. 217150548 zo dňa 06.09.2017 na sumu 1.683,-Eur.
Vyjadrenie: Jedná sa o úhradu náhrad za výkon športovej činnosti v mesiaci apríl 2017, ktorá bola bývalému hráčovi M. L. v sume 350,-Eur riadne vyplatená do vlastných rúk dňa 16.06.2017, čo vlastnoručným podpisom aj potvrdil. Podľa tvrdenia hráča, nikdy nerozprával s kontrolórom, nikdy sa ho nikto nedotazoval na akúkoľvek platbu, osobu s priezviskom Rovňaník nepozná a nikdy sa s ním osobne nestretol, nevie o koho sa jedná (!!!). Prevzatie uvedenej sumy v plnom rozsahu potvrdzuje.
V súvislosti s úhradou vo výške 1.683,-Eur zo dňa 06.09.2017 sa jedná o úhradu faktúry za prepravu hráčov, ktorá bola priamym hotovostným vkladom vložená v uvedený deň na bankový účet vykonávateľa dopravy (!!!). Následne bola táto platba štandardnou účtovnou operáciou (MD, účet 321 - dodávatelia) zaevidovaná na VPD 217150548. Natíska sa otázka, či kontrolór vôbec rozumie jednoduchým procesom v rámci vedenia účtovníctva. Prepravca v plnom rozsahu potvrdzuje prijatie predmetnej sumy.
3. Kontrolór vo svojej správe uvádza nasledovné: "Pri kontrole VPD ako i zmlúv s hráčmi boli vizuálnou komparáciou zistené značné rozdiely v podpisoch na týchto dokladoch. Na tomto základe vznikli isté pochybnosti o pravosti podpisov na niektorých predložených zmluvách. Pri overovaní podpisov na zmluvách s vybranými piatimi hráčmi nám všetci potvrdili, že oni tieto zmluvy nepodpisovali. Z toho vyplýva, že minimálne v týchto prípadoch boli zmluvy vyhotovené iba účelovo resp. dodatočne, t. j. bez originálneho – vlastného podpisu oprávnenej osoby."
Vyjadrenie: Zmluvný vzťah je základnou ochranou hráča. Jej uzatvorenie je elementárne v jeho záujme a získava tým primárny prostriedok k dodržiavaniu práv hráča. Na zimnom sústredení v mesiaci január 2017 dokonca hráči podpisovali aj tzv. Štatút hráča, internú smernicu, v ktorej sú vymedzené ich práva a povinnosti. Niektorí hráči mali platné a uzavreté kontrakty ešte z obdobia prvého polroku 2016, resp. roku 2015. Po príchode hráčov inej štátnej príslušnosti bola nevyhnutnou súčasťou pre získanie ich pracovného povolenia zmluva o výkone športu, ktorá sa v kontrolovanom období dokonca predkladala aj na útvar cudzineckej polície (!!!). Žiadna z predložených zmlúv teda nebola vyhotovená účelovo, ani dodatočne, či bez originálneho podpisu. Podľa našich vedomostí nie je hlavný kontrolór zapísaný v zozname znalcov Ministerstva spravodlivosti SR, odvetvie písmoznalectvo, rovnako nedisponuje ani certifikátom, resp. osvedčením o absolvovaní kurzu základov grafológie. Prostriedky vizuálnej komparácie doporučujeme kontrolórovi aplikovať pri výbere veľkosti a stavu ovocia, či zeleniny kupovanej pre vlastnú konzumáciu.
Na základe predloženia takejto zavádzajúcej a klamlivej správy, prostredníctvom ktorej bola v očiach verejnosti diskreditovaná naša organizácia, máme legitímny dôvod klásť si nasledujúce otázky:
1. Boli absolútne nepravdivé tvrdenia, neodborné a zavádzajúce závery hlavného kontrolóra naplnením skutkovej podstaty spáchania trestného činu zneužívania právomoci verejného činiteľa a trestného činu ohovárania ? Ak bola jeho správa plná klamstiev, výmyslov a neodbornosti dôvodom neudelenia dotácie, spôsobil našej organizácii úmyselným konaním škodu ?
2. Konal kontrolór na objednávku ? Malo byť cieľom pokusu o diskreditáciu našej organizácie odpútanie pozornosti od merita problému ? Je meritom problému neexistencia finančných prostriedkov pre účely financovania športu, resp. neschopnosť a nevôľa vygenerovať ich ? Z akého dôvodu neboli schválené prostriedky ďalším vrcholovým kolektívnym športom (hádzaná, hokej), ak to doposiaľ bolo niekoľko volebných období zaužívanou praxou ?
3. Bola kontrola vykonaná v súlade so zákonom o obecnom zriadení, resp. zákonom o finančnej kontole ? Ak nie, bol to úmysel, či opäť následok neodbornosti ? Je takéto konanie naplnením skutkovej podstaty spáchania trestného činu zneužívania právomoci verejného činiteľa ?
4. Z akého dôvodu si kontrolór nevyžiadal od kontrolovaného subjektu základné normatívne akty ako Stanovy FKM, Štatút hráča, či Internú smernicu o vyplácaní náhrad, ktoré majú bezprostrený vyplyv na finančné toky plynúce do a z klubu ? Bol to úmysel, či opäť následok neodbornosti ?
5. Je bežnou pracovnou metódou hlavného kontrolóra prenášať jeho domnienky a neodborné závery na papier ? Dopustil sa už v minulosti obdobného konania, jedná sa o recidívu ? Má byť toto jeho pracovnou metódou, je v súlade so zákonom ? S akým zámerom tak koná ?
6. Jednou z hlavných pracovných náplní činnosti kontrolóra má byť kontrola hospodárnosti a efektívnosti nakladania s verejnými prostriedkami. Prečo sa už niekoľko rokov nezaoberá problematikou prerozdeľovania finančných prostriedkov mesta do športu ? Je dlhodobo aplikovaný postup založený na nejednoznačných faktoroch v súlade so zákonom ? Je spôsob prideľovania dotácíí vychádzajúci z rozsahu mládežníckej základne až príliš transparentný a spravodlivý ? Komu momentálny stav nadmieru vyhovuje a koho naopak neprimerane diskriminuje ?
7. Jednou z hlavných pracovných náplní činnosti kontrolóra má byť kontrola hospodárnosti a efektívnosti nakladania s majetkom mesta. Akým spôsobom a či vôbec, počas svojich dvoch funkčných období, niekedy vykonal kontrolu stavu štadiónov na Sihoti, resp. L. Gancznera, ktoré sú majetkom mesta ? Bola, resp. stále je na týchto miestach ohrozovaná bezpečnosť, či zdravie občanov ? Má v tejto súvislosti vedomosť o rozhodnutiach Regionálneho úradu verejného zdravotníctva z minulých období ?
8. Vyzývame kontrolóra, aby zákonným a odborným spôsobom vykonal analýzu príjmovej a výdavkovej časti nášho klubu. Odporúčame sa zamerať na vyčíslenie percentuálneho podielu z finančných prostriedkov poskytnutých dotáciou mesta, ktoré boli použité na fungovanie 12 mládežníckych družstiev, poplatky riadiacemu orgánu, či prepravu hráčov, taktiež komparáciu príjmov - výdavkov. Nech zároveň vykoná relevantné porovnanie s inými športovými subjektami na území mesta. Na základe takto získaných poznatkov sa môže posúdiť dôvodnosť a objem poskytnutia verejných finančných prostriedkov našej organizácii.
Futbalový klub mesta Nové Zámky je dlhodobo v nepriaznivej finančnej situácii. Opodstatnené sú nároky niektorých bývalých, či súčasných hráčov, trénerov ako aj dodávateľov a inštitúcií.
S plnou vážnosťou však oznamujeme našim priaznivcom, sponzorom, podporovateľom, hráčom, trénerom, rodičom i poslancom MsZ, že v náväznosti na kontrolované obdobie sa v našom subjekte nikdy nekradlo, nepodvádzalo, nedefraudovalo. Všetky finančné prostriedky plynúce do klubu boli a sú v plnom rozsahu používané výlučne pre zabezpečenie výkonu športovej činnosti našich členov.